internet vaartha 124 Views
ఆంటిగ్వా : మెయిడిన్‌ ఓవర్లలో పరుగులను నియంత్రిస్తూ వెస్టిండీస్‌ బ్యాట్స్‌మెన్‌పై ఒత్తిడి పెంచడమే తొలి టెస్టులో టీమిండియా వ్యూహమని పేస్‌ బౌలర్‌ ఉమేష్‌యాదవ్‌ వెల్లడించాడు. తొలి టెస్టులో టాస్‌ గెలిచిన భారత్‌ 8 వికెట్లకు 566 పరుగులు వద్ద డిక్లేర్‌ చేయగా,అనంతరం సొంతగడ్డపై తొలి ఇన్నింగ్స్‌ ఆరంభించిన వెస్టిండీస్‌ 243 పరుగులకే భారత్‌ బౌలర్ల ధాటికి కుప్పకూలి పోయింది.పేసర్లు ఉమేష్‌యాదవ్‌ 41 పరుగులు ఇచ్చి 4 వికెట్లు తీసుకోగాషమీ 66 పరుగులిచ్చి 4 వికెట్లు తీసుకున్నాడు. దీంతో విండీస్‌ బ్యాట్స్‌మెన్‌ చాప చుట్టేశారు. ప్రస్తుతం ఫాలోఆన్‌ ఆడుతున్న వెస్టిండీస్‌ మూడవ రోజు ఆట ముగిసే సమయానికి రెండవ ఇన్నింగ్స్‌లో వికెట్‌ నష్టపోయి 21 పరుగులతో నిలిచింది.
ఈ నేపథ్యంలో ఉమేష్‌ యాదవ్‌ మాట్లాడుతూ వీలైనన్ని ఎక్కువ మెయిడిన్‌ ఓవర్లు వేయాలని మ్యాచ్‌కు ముందే నిర్ణయించుకున్నాం,అందులో భాగంగానే లైన్‌ అండ్‌ లెంగ్త్‌తో బంతులు విసురుతూ విండీస్‌ బ్యాట్స్‌మెన్‌ పరుగులు చేసేందుకు శ్రమించేలా చేశాం,ఇలా వారిపై ఒత్తిడి పెంచడంలో సఫలీకృతమయ్యాం కాబట్టే తక్కువ స్కోరుకు విండీస్‌ను ఆలౌట్‌ చేయగలిగాం అని వివరించాడు. ఇప్పటి వరకు తొలి టెస్టులో 103.2 ఓవర్లు బౌలింగ్‌ చేసిన భారత బౌలర్లు అందులో 34 ఓవర్లను మెయిడిన్‌గా వేయడం విశేషం.